พาณิชย์ลพบุรี ลงพื้นที่ตรวจตลาดเมืองลพบุรี พบราคาสินค้าทรงตัว ผักชี-ผักบุ้งราคาลดลง ปริมาณมีเพียงพอ ไม่พบการฉวยโอกาส
เมื่อวันที่ 5 พฤศจิกายน 2569 สำนักงานพาณิชย์จังหวัดลพบุรี ส่งเจ้าหน้าที่ลงพื้นที่ลุยตรวจสถานการณ์การจำหน่ายสินค้าอุปโภคบริโภค ณ ตลาดสดเทศบาลเมืองลพบุรี และห้างสรรพสินค้าท้องถิ่นในเขตอำเภอเมือง เพื่อกำกับดูแลราคาและป้องกันการฉวยโอกาสเอาเปรียบผู้บริโภค
นายศุภสัณห์ ศิลป์ชูศรี พาณิชย์จังหวัดลพบุรี มอบหมายให้เจ้าหน้าที่กลุ่มกำกับและพัฒนาเศรษฐกิจการค้า ออกตรวจติดตามราคาและปริมาณสินค้าอุปโภคบริโภคอย่างเข้มงวด โดยจากการลงพื้นที่สุ่มตรวจพบว่า ภาพรวมราคาสินค้าส่วนใหญ่ยังคงทรงตัวเมื่อเทียบกับสัปดาห์ที่ผ่านมา ขณะที่สินค้ากลุ่มผักสดบางชนิดปรับตัวลดลงอย่างเห็นได้ชัด ได้แก่ ขึ้นฉ่าย ปรับลดลง 20 บาท/กิโลกรัม และ ผักบุ้งจีน ปรับลดลง 10 บาท/กิโลกรัม เนื่องจากปัจจัยสภาพอากาศที่ฝนตกน้อยลง ทำให้เกษตรกรสามารถเก็บเกี่ยวผลผลิตออกสู่ตลาดได้มากขึ้น
ทั้งนี้ จากการสำรวจพบว่า ปริมาณสินค้าอุปโภคบริโภคมีเพียงพอต่อความต้องการของประชาชน ไม่พบการขาดแคลน และผู้ประกอบการให้ความร่วมมือในการปิดป้ายแสดงราคาจำหน่ายอย่างชัดเจน ตลอดจนไม่พบการฉวยโอกาสปรับขึ้นราคาโดยไม่มีเหตุอันสมควร
สำนักงานพาณิชย์จังหวัดลพบุรี เน้นย้ำให้ผู้ประกอบการปฏิบัติตามกฎหมายอย่างเคร่งครัด ทั้งนี้ หากประชาชนไม่ได้รับความเป็นธรรมในการซื้อสินค้าและบริการ พบเห็นการฉวยโอกาสขึ้นราคา หรือสินค้าขาดแคลน สามารถแจ้งได้ที่: สำนักงานพาณิชย์จังหวัดลพบุรี: โทร. 08 9901 1058 สายด่วนกรมการค้าภายใน: 1569 หรือ ศูนย์ดำรงธรรม: 1567

ข่าว : สำนักงานประชาสัมพันธ์จังหวัดลพบุรี 

